Raaisels vir publikasie
Raaisels om in te vul
XWord se span is 'n toegewyde groep professionele mense wat hulle werk baie geniet. Elke lid is ervare in sy of haar belangstellingsveld, het 'n uitgebreide algemene kennis, maak gebruik van betroubare verwysings en is 'n gesoute saamsteller van raaisels.
Anina Roux is 'n vryskutjoernalis en woon in Johannesburg. Sy het byna 40 jaar se ondervinding in die saamstel van verskillende soorte blokkiesraaisels, blokraaisels en woordspeletjies, in beide Afrikaans en Engels, sowel as verskeie tipes Sudoku's. Anina se naam het oor die jare sinoniem geword met professionaliteit en met pasgemaakte raaisels wat betyds aan publikasies gelewer word. Die groeiende aanvraag na haar kreatiewe werk het tot gevolg gehad dat sy die besigheid moes uitbrei. So is die familiesaak XWord gebore. Vandag bestaan XWord uit sewe mense wat verskeie raaisels en woordspeletjies vir uiteenlopende publikasies en klante in Suid-Afrika en selfs in die buiteland saamstel en redigeer. In samewerking met haar spanlede Louise van Tonder, Albé Grobbelaar, Samantha McKendrick en Rick van Tonder is vier boeke tussen 2007 en 2009 deur XWord uitgegee, nl. Groot Afrikaanse Pretboek, Bybelblokraaiboek, Grootdruk-blokraaiboek en die Finweek Blokkiesraaiselboek.
Louise is 'n gekwalifiseerde maatskaplike werker wat al in Bloemfontein, Potchefstroom en Johannesburg gewoon en gewerk het. Tans is haar tuiste Stellenbosch waar sy haar man se argiteksfirma administreer. Sy is ook lief om naaldwerk te doen. Hierdie stokperdjie het tot 'n besigheid gegroei en van haar kunstige handwerkprodukte word aan toeristewinkels en wildplase verskaf. Louise is ook 'n vryskutskrywer en verskeie van haar sketse is al gepubliseer. Sy redigeer en stel blokraaisels, foto-blokraaisels, blokkiesraaisels en kode-raaisels in Afrikaans saam.
Albé Grobbelaar is 'n bekroonde uitsaaier en joernalis met 30 jaar se ondervinding in radio en televisie. Hy is tans 'n dosent in mediastudie aan die Vrystaatse Universiteit. Hy is ook 'n vryskutskrywer, wildboer en 'n passievolle brugspeler en motorfietsryer. Albé het die daaglikse program, Historiese Almanak, vir Radio Suid-Afrika geskryf en aangebied, en 'n boek met dieselfde titel in 1985 gepubliseer. Tydens sy jare by die SAUK was hy die wenner van twee Artes-toekennings - een vir sy werk in televisie en die ander vir radio. Met sy tuiste in Bloemfontein, is Albé 'n gereelde samesteller van blokkiesraaisels en woordspeletjies waarin veral algemene kennis 'n rol speel. Hy redigeer ook ander XWord-spanlede se raaisels.
Samantha McKendrick is 'n internasionale reisiger wat al in Suid-Afrika, Israel, Engeland, Wallis en Australië gebly en gewerk het. Samantha is die span se "wiskundige brein", sy is verantwoordelik vir al die nommerraaisels soos Sudokus en Kakuros. Sy is ook verantwoordelik vir sekere Engelse raaisels soos Teikens en Kode-Blokkiesraaisels.
Rick van Tonder is 'n gekwalifiseerde joernalis en fotograaf, maar dit is sy liefde vir taal wat hom dryf om 'n groot deel van sy lewe aan blokkiesraaisels te wy. Hy het 'n gevorderde diploma in joernalistiek en fotografie en het as 'n joernalis-fotograaf-bladuitlegkunstenaar vir Media 24 en Independent Newspapers gewerk. Rick woon in Kaapstad waar sy liefde vir die natuur en sport maklik uitgeleef word. Hy erken ook dat hy eintlik op sy gelukkigste is om 'n lang dag af te sluit met 'n lekker glasie Kaapse wyn saam met sy vrou. Rick redigeer en stel beide Engelse en Afrikaanse raaisels saam en is ook XWord se koördineerder, wat beteken dat elke raaisel deur sy bekwame hande gaan voordat die publikasies dit ontvang.
Blokraaisels invul was nog altyd deel van Estelle de Swardt se lewe. Op skool kon sy nie wag vir haar weeklikse Huisgenoot-genot nie. Haar eerste werk na voltooiing van haar BA Kommunikasiekunde studies, is toe hoeka by hierdie tydskrif waar sy pryse moes beding vir Huisgenoot en You se blokraaiwedstryde en weekliks die wenners trek. En ja, hulle het haar wraggies nog betaal ook! Toe het betrekkings by Woman's Value, Sarie en Threads & Crafts tydskrifte gevolg, waarna sy vryskutjoernalis en -taalversorger geword het. In 2008 sluit sy by Anina en die XWord-span aan en ondergaan sy die metamorfose van invuller na opsteller. Estelle redigeer en stel raaisels in Afrikaans en Engels saam en deel haar huis met beter helfte, Ivan Naude en hulle ougat Bokser-kind, Penny.
As mediaman in murg en been, is Duard Grobbelaar die jongste toevoeging tot die XWord-span. Na voltooiing van sy B.A.-graad aan die Vrystaatse Universiteit, behaal hy sy nagraadse diploma in mediabestuur by die Rhodes-Universiteit in Grahamstad. Hy was vir drie jaar lank bestuurder van die gemeenskapsradiostasie, Kovsie FM, wat in Bloemfontein uitsaai, maar deesdae werk hy van die huis af as sosiale media konsultant en blokraai-samesteller. Duard is ook verantwoordelik vir XWord se webwerf en sosiale media platforms.